(4)

cuirtear an méid seo a leanas in ionad Airteagal 19a: “Airteagal 19a Tuairisciú inbhuanaitheachta 1. Gnóthais mhóra, agus gnóthais bheaga agus mheánmhéide, cé is moite de mhicreaghnóthais, ar eintitis leasa phoiblí iad mar a shainmhínítear i bpointe (a) de phointe (1) d”Airteagal 2, áireoidh siad sa tuarascáil bhainistíochta an fhaisnéis is gá chun tuiscint a fháil ar thionchair an ghnóthais ar ábhair inbhuanaitheachta, agus an fhaisnéis is gá chun tuiscint a fháil ar an gcaoi a ndéanann ábhair inbhuanaitheachta difear d”fhorbairt, feidhmíocht agus seasamh an ghnóthais. Beidh an fhaisnéis dá dtagraítear sa chéad fhomhír inaitheanta go soiléir laistigh den tuarascáil bhainistíochta, trí roinn ar leith den tuarascáil bhainistíochta. 2. Beidh an méid seo a leanas san fhaisnéis dá dtagraítear i mír 1: (a) tuairisc ghearr ar shamhail ghnó agus straitéis ghnó an ghnóthais, lena n-áirítear: (i) athléimneacht shamhail ghnó agus straitéis ghnó an ghnóthais i ndáil le rioscaí a bhaineann le hábhair inbhuanaitheachta; (ii) na deiseanna don ghnóthas a bhaineann le hábhair inbhuanaitheachta; (iii) pleananna an ghnóthais, lena n-áirítear gníomhaíochtaí cur chun feidhme agus pleananna airgeadais agus infheistíochta gaolmhara, chun a áirithiú go bhfuil a shamhail ghnó agus a straitéis ghnó comhoiriúnach leis an aistriú chuig geilleagar inbhuanaithe agus leis an téamh domhanda a theorannú go 1,5°C i gcomhréir le Comhaontú Pháras faoi Chreat-Choinbhinsiún na Náisiún Aontaithe ar an Athrú Aeráide a glacadh an 12 Nollaig 2015 (“Comhaontú Pháras”) agus leis an gcuspóir an aeráidneodracht a bhaint amach faoi 2050 mar a bunaíodh i Rialachán (AE) 2021/1119 ó Pharlaimint na hEorpa agus ón gComhairle (*8), agus, i gcás inarb ábhartha, neamhchosaint an ghnóthais ar ghníomhaíochtaí a bhaineann le gual, ola agus gás; (iv) conas a chuirtear leasanna gheallsealbhóirí an ghnóthais agus tionchair an ghnóthais ar ábhair inbhuanaitheachta san áireamh i samhail ghnó agus straitéis ghnó an ghnóthais; (v) conas a cuireadh straitéis an ghnóthais chun feidhme maidir le hábhair inbhuanaitheachta; (b) tuairisc ar na spriocanna faoi cheangal ama a bhaineann le hábhair inbhuanaitheachta arna leagan síos ag an ngnóthas, lena n-áirítear, i gcás inarb iomchuí, dearbhspriocanna maidir le hastaíochtaí gás ceaptha teasa a laghdú do 2030 agus 2050 ar a laghad, tuairisc ar an dul chun cinn atá déanta ag an ngnóthas i dtreo na spriocanna sin a bhaint amach, agus ráiteas i dtaobh an bhfuil spriocanna an ghnóthais a bhaineann le tosca comhshaoil bunaithe ar fhianaise eolaíoch dhochloíte; (c) tuairisc ar ról na gcomhlachtaí riaracháin, bainistíochta agus maoirseachta maidir le hábhair inbhuanaitheachta, agus ar a saineolas agus a scileanna i ndáil leis an ról sin a chomhlíonadh nó ar an rochtain atá ag comhlachtaí den sórt sin ar shaineolas den sórt sin agus ar scileanna den sórt sin; (d) tuairisc ar bheartais an ghnóthais i ndáil le hábhair inbhuanaitheachta; (e) faisnéis faoi scéimeanna dreasachta a bheith ann atá nasctha le hábhair inbhuanaitheachta agus a thairgtear do chomhaltaí na gcomhlachtaí riaracháin, bainistíochta agus maoirseachta; (f) tuairisc ar an méid seo a leanas: (i) an próiseas díchill chuí arna chur chun feidhme ag an ngnóthas maidir le hábhair inbhuanaitheachta, agus, i gcás inarb infheidhme, i gcomhréir le ceanglais an Aontais ar ghnóthais próiseas díchill chuí a sheoladh; (ii) na príomh-dhrochthionchair iarbhír nó fhéideartha a bhaineann le hoibríochtaí an ghnóthais féin agus lena shlabhra luacha, lena n-áirítear a tháirgí agus a sheirbhísí, a ghaolmhaireachtaí gnó agus a shlabhra soláthair, gníomhaíochtaí a dhéantar chun na tionchair sin a shainaithint agus chun faireachán a dhéanamh orthu, agus drochthionchair eile a cheanglaítear ar an ngnóthas a shainaithint de bhun ceanglais eile de chuid an Aontais ar ghnóthais próiseas díchill chuí a sheoladh; (iii) aon ghníomhaíochtaí a dhéanann an gnóthas chun drochthionchair iarbhír nó fhéideartha a chosc, a mhaolú nó a leigheas nó chun deireadh a chur leo, agus toradh gníomhaíochtaí den sórt sin; (g) tuairisc ar na príomhrioscaí don ghnóthas a bhaineann le hábhair inbhuanaitheachta, lena n-áirítear tuairisc ar phríomhspleáchais an ghnóthais ar na hábhair sin, agus conas a bhainistíonn an gnóthas na rioscaí sin; (h) táscairí atá ábhartha maidir leis na nochtaí dá dtagraítear i bpointí (a) go (g). Tuairisceoidh gnóthais an próiseas a dhéantar chun an fhaisnéis atá curtha san áireamh acu sa tuarascáil bhainistíochta a shainaithint i gcomhréir le mír 1 den Airteagal seo. Áireofar san fhaisnéis a liostaítear sa chéad fhomhír den mhír seo faisnéis a bhaineann le tréimhsí ama gearrthéarmacha, meántéarmacha agus fadtéarmacha, de réir mar is infheidhme. 3. I gcás inarb infheidhme, beidh san fhaisnéis dá dtagraítear i míreanna 1 agus 2 faisnéis faoi oibríochtaí an ghnóthais féin agus faoina shlabhra luacha, lena n-áirítear a tháirgí agus a sheirbhísí, a ghaolmhaireachtaí gnó agus a shlabhra soláthair. Maidir leis na chéad 3 bliana de chur i bhfeidhm na mbeart atá le glacadh ag na Ballstáit i gcomhréir le hAirteagal 5(2) de Threoir (AE)2022/2464 ó Pharlaimint na hEorpa agus ón gComhairle (*9), agus i gcás nach bhfuil an fhaisnéis uile is gá maidir lena shlabhra luacha ar fáil, míneoidh an gnóthas na hiarrachtaí a rinneadh chun an fhaisnéis is gá a fháil faoina shlabhra luacha, na cúiseanna nach bhféadfaí an fhaisnéis is gá a fháil, agus a phleananna chun an fhaisnéis is gá a fháil amach anseo. I gcás inarb infheidhme, áireofar freisin san fhaisnéis dá dtagraítear i míreanna 1 agus 2 tagairtí don fhaisnéis eile a áirítear sa tuarascáil bhainistíochta i gcomhréir le hAirteagal 19 agus do na méideanna a thuairiscítear sna ráitis airgeadais bhliantúla agus mínithe breise ar an bhfaisnéis sin agus ar na méideanna sin. Féadfaidh na Ballstáit a cheadú go ndéanfar faisnéis a bhaineann le forbairtí nó ábhair atá le tarlú le linn idirbheartaíochta a fhágáil ar lár i gcásanna eisceachtúla inarb amhlaidh, sa tuairim lena bhfuil údar cuí ó chomhaltaí na gcomhlachtaí riaracháin, bainistíochta agus maoirseachta, ag gníomhú dóibh laistigh de na hinniúlachtaí a shanntar dóibh leis an dlí náisiúnta agus ar a bhfuil freagracht chomhchoiteann as an tuairim sin, a dhéanfaí dochar mór do sheasamh tráchtála an ghnóthais dá nochtfaí an fhaisnéis sin, ar choinníoll nach gcoisctear, mar gheall ar an méid sin a fhágáil ar lár, tuiscint chothrom ná chóir a fháil ar fhorbairt, feidhmíocht agus seasamh an ghnóthais ná ar thionchar a ghníomhaíochta. 4. Tuairisceoidh gnóthais an fhaisnéis dá dtagraítear i mír 1, 2 agus 3 den Airteagal seo i gcomhréir leis na caighdeáin tuairiscithe inbhuanaitheachta arna nglacadh de bhun Airteagal 29b. 5. Cuirfidh lucht bainistíochta an ghnóthais ionadaithe na n-oibrithe ar an leibhéal iomchuí ar an eolas agus pléifidh siad leo an fhaisnéis ábhartha agus na modhanna chun faisnéis inbhuanaitheachta a fháil agus a fhíorú. Cuirfear tuairim ionadaithe na n-oibrithe in iúl, i gcás inarb infheidhme, do na comhlachtaí ábhartha riaracháin, bainistíochta nó maoirseachta. 6. De mhaolú ar mhíreanna 2 go 4 den Airteagal seo, agus gan dochar do mhíreanna 9 agus 10 den Airteagal seo, maidir le gnóthais bheaga agus mheánmhéide dá dtagraítear i mír 1 den Airteagal seo, institiúidí beaga neamhchasta a shainmhínítear i bpointe (145) d”Airteagal 4(1) de Rialachán (AE) Uimh. 575/2013, gnóthais árachais faoi chuing a shainmhínítear i bpointe (2) d”Airteagal 13 de Threoir 2009/138/CE ó Pharlaimint na hEorpa agus ón gComhairle (*10) agus gnóthais athárachais faoi chuing a shainmhínítear i bpointe (5) d”Airteagal 13 den Treoir sin, féadfaidh siad a dtuairisciú inbhuanaitheachta a theorannú don fhaisnéis seo a leanas: (a) tuairisc ghearr ar shamhail ghnó agus ar straitéis ghnó an ghnóthais; (b) tuairisc ar bheartais an ghnóthais i ndáil le hábhair inbhuanaitheachta; (c) príomh-dhrochthionchair iarbhír nó fhéideartha an ghnóthais ar ábhair inbhuanaitheachta, agus aon ghníomhaíochtaí a dhéantar chun na drochthionchair iarbhír nó fhéideartha sin a shainaithint, a chosc, a mhaolú nó a leigheas nó chun faireachán a dhéanamh orthu; (d) na príomhrioscaí don ghnóthas a bhaineann le hábhair inbhuanaitheachta agus an chaoi a ndéanann an gnóthas na rioscaí sin a bhainistiú; (e) príomhtháscairí is gá le haghaidh na nochtaí dá dtagraítear i bpointí (a) go (d). Maidir le gnóthais bheaga agus mheánmhéide, institiúidí beaga neamhchasta agus gnóthais árachais faoi chuing agus athárachais faoi chuing a bhraitheann ar an maolú dá dtagraítear sa chéad fhomhír, tuairisceoidh siad i gcomhréir leis na caighdeáin tuairiscithe inbhuanaitheachta le haghaidh gnóthais bheaga agus mheánmhéide dá dtagraítear in Airteagal 29c. 7. Le haghaidh na mblianta airgeadais dar tús roimh an 1 Eanáir 2028, de mhaolú ar mhír 1 den Airteagal seo, féadfaidh gnóthais bheaga agus mheánmhéide ar eintitis leasa phoiblí iad mar a shainmhínítear i bpointe (a) de phointe (1) d”Airteagal 2 a chinneadh gan an fhaisnéis dá dtagraítear i mír 1 den Airteagal seo a áireamh ina dtuarascáil bhainistíochta. I gcásanna den sórt sin, luafaidh an gnóthas go hachomair, mar sin féin, ina thuarascáil bhainistíochta an fáth nár soláthraíodh an tuairisciú inbhuanaitheachta. 8. Gnóthais a chomhlíonann na ceanglais a leagtar amach i míreanna 1 go 4 den Airteagal seo agus gnóthais a bhraitheann ar an maolú a leagtar síos i mír 6 den Airteagal seo, measfar gur chomhlíon siad an ceanglas a leagtar amach sa tríú fomhír d”Airteagal 19(1). 9. Ar choinníoll go gcomhlíontar na coinníollacha a leagtar amach sa dara fomhír den mhír seo, déanfar gnóthas ar foghnóthas é a dhíolmhú ó na hoibleagáidí a leagtar amach i míreanna 1 go 4 den Airteagal seo (“an foghnóthas díolmhaithe”) má áirítear foghnóthas den sórt sin agus a fhoghnóthais i dtuarascáil bhainistíochta chomhdhlúite máthairghnóthais, arna tarraingt suas i gcomhréir le hAirteagail 29 agus 29a. Gnóthas ar foghnóthas é de mháthairghnóthas atá bunaithe i dtríú tír, déanfar é a dhíolmhú freisin ó na hoibleagáidí a leagtar amach i míreanna 1 go 4 den Airteagal seo i gcás ina n-áirítear gnóthas den sórt sin agus a fhoghnóthais i dtuairisciú inbhuanaitheachta comhdhlúite an mháthairghnóthais sin atá bunaithe i dtríú tír agus i gcás ina ndéantar an tuairisciú inbhuanaitheachta comhdhlúite sin i gcomhréir leis na caighdeáin tuairiscithe inbhuanaitheachta arna nglacadh de bhun Airteagal 29b nó ar bhealach atá coibhéiseach leis na caighdeáin tuairiscithe inbhuanaitheachta sin, arna chinneadh i gcomhréir le gníomh cur chun feidhme maidir le coibhéis na gcaighdeán tuairiscithe inbhuanaitheachta arna nglacadh de bhun an tríú fomhír d”Airteagal 23(4) de Threoir 2004/109/CE ó Pharlaimint na hEorpa agus ón gComhairle (*11). Beidh an díolúine sa chéad fhomhír faoi réir na gcoinníollacha seo a leanas: (a) beidh an fhaisnéis uile seo a leanas i dtuarascáil bhainistíochta an fhoghnóthais dhíolmhaithe: (i) ainm agus oifig chláraithe an mháthairghnóthais a thuairiscíonn faisnéis ar an leibhéal grúpa i gcomhréir leis an Airteagal seo nó ar bhealach atá coibhéiseach leis na caighdeáin tuairiscithe inbhuanaitheachta arna nglacadh de bhun Airteagal 29b den Treoir seo, arna chinneadh i gcomhréir le gníomh cur chun feidhme maidir le coibhéis na gcaighdeán tuairiscithe inbhuanaitheachta arna nglacadh de bhun an tríú fomhír d”Airteagal 23(4) de Threoir 2004/109/CE; (ii) na naisc ghréasáin chuig tuarascáil bhainistíochta chomhdhlúite an mháthairghnóthais nó, i gcás inarb infheidhme, chuig tuairisciú inbhuanaitheachta comhdhlúite an mháthairghnóthais, dá dtagraítear sa chéad fhomhír den mhír seo, agus chuig an tuairim dearbhaithe dá dtagraítear i bpointe (aa) den dara fomhír d”Airteagal 34(1) den Treoir seo nó chuig an tuairim dearbhaithe dá dtagraítear i bpointe (b) den fhomhír seo; (iii) an fhaisnéis go bhfuil an gnóthas díolmhaithe ó na hoibleagáidí a leagtar amach i míreanna 1 go 4 den Airteagal seo; (b) má tá an máthairghnóthas bunaithe i dtríú tír, déanfar a thuairisciú inbhuanaitheachta comhdhlúite agus an tuairim dearbhaithe maidir leis an tuairisciú inbhuanaitheachta chomhdhlúite, arna chur in iúl ag duine amháin nó níos mó ná duine amháin nó ag gnólacht amháin nó níos mó ná gnólacht amháin atá údaraithe chun tuairim a thabhairt maidir le dearbhú an tuairiscithe inbhuanaitheachta faoin dlí lena rialaítear an máthairghnóthas sin, a fhoilsiú i gcomhréir le hAirteagal 30 den Treoir seo, agus i gcomhréir le dlí an Bhallstáit lena rialaítear an foghnóthas díolmhaithe; (c) má tá an máthairghnóthas bunaithe i dtríú tír, déanfar na nochtaí a leagtar síos in Airteagal 8 de Rialachán (AE) 2020/852 ó Pharlaimint na hEorpa agus ón gComhairle (*12), lena gcumhdaítear na gníomhaíochtaí a dhéanann an foghnóthas díolmhaithe atá bunaithe san Aontas agus a fhoghnóthais, a áireamh i dtuarascáil bhainistíochta an fhoghnóthais dhíolmhaithe, nó sa tuairisciú comhdhlúite inbhuanaitheachta arna dhéanamh ag an máthairghnóthas atá bunaithe i dtríú tír. An Ballstát a rialaítear an foghnóthas díolmhaithe lena dhlí náisiúnta, féadfaidh sé a cheangal go bhfoilseofar an tuarascáil bhainistíochta chomhdhlúite nó, i gcás inarb infheidhme, an tuarascáil chomhdhlúite inbhuanaitheachta, i dteanga a nglacann an Ballstát sin léi, agus go soláthrófar aon aistriúchán is gá go dtí teanga den sórt sin. In aon aistriúchán nach bhfuil deimhnithe, cuirfear ráiteas in iúl maidir leis sin. Gnóthais atá díolmhaithe ó thuarascáil bhainistíochta a ullmhú i gcomhréir le hAirteagal 37, ní bheidh sé d”oibleagáid orthu an fhaisnéis dá dtagraítear i bpointí (a)(i) go (iii) den dara fomhír den mhír seo a sholáthar, ar choinníoll go bhfoilseoidh gnóthais den sórt sin an tuarascáil bhainistíochta chomhdhlúite i gcomhréir le hAirteagal 37. Chun críocha na chéad fhomhíre den mhír seo, agus i gcás ina bhfuil feidhm ag Airteagal 10 de Rialachán (AE) Uimh. 575/2013, maidir le hinstitiúidí creidmheasa dá dtagraítear i bpointe (b) den chéad fhomhír d”Airteagal 1(3) den Treoir seo atá buanchleamhnaithe le comhlacht lárnach a dhéanann maoirseacht orthu faoi na coinníollacha a leagtar síos in Airteagal 10 de Rialachán (AE) Uimh. 575/2013, déileálfar leo mar fhoghnóthais de chuid an chomhlachta lárnaigh sin. Chun críocha na chéad fhomhíre den mhír seo, maidir le gnóthais árachais dá dtagraítear i bpointe (a) den chéad fhomhír d”Airteagal 1(3) den Treoir seo ar cuid de ghrúpa iad, ar bhonn gaolmhaireachtaí airgeadais dá dtagraítear i bpointe (c)(ii) d”Airteagal 212(1) de Threoir 2009/138/CE, agus atá faoi réir maoirseacht grúpa i gcomhréir le pointí (a), (b) agus (c) d”Airteagal 213(2) den Treoir sin, déileálfar leo mar fhoghnóthais de mháthairghnóthas an ghrúpa sin. 10. Beidh feidhm ag an díolúine a leagtar síos i mír 9 freisin maidir le heintitis leasa phoiblí atá faoi réir cheanglais an Airteagail seo, cé is moite de ghnóthais mhóra ar eintitis leasa phoiblí iad a shainmhínítear i bpointe (a) de phointe (1) d”Airteagal 2 den Treoir seo. (*8) Rialachán (AE) 2021/1119 ó Pharlaimint na hEorpa agus ón gComhairle an 30 Meitheamh 2021 lena mbunaítear an creat chun aeráidneodracht a bhaint amach agus lena leasaítear Rialacháin (CE) Uimh. 401/2009 agus (AE) 2018/1999 (“An Dlí Aeráide Eorpach”) (IO L 243, 9.7.2021, lch. 1)." (*9) Treoir (AE) 2022/2464 ó Pharlaimint na hEorpa agus ón gComhairle an 14 Nollaig lena leasaítear Rialachán (AE) Uimh. 537/2014, Treoir 2004/109/CE, Treoir 2006/43/CE agus Treoir 2013/34/AE, a mhéid a bhaineann le tuairisciú inbhuanaitheachta corparáideach (IO L 322, 16.12.2022, lch. 15)." (*10) Treoir 2009/138/CE ó Pharlaimint na hEorpa agus ón gComhairle an 25 Samhain 2009 maidir le gabháil le gnó Árachais agus Athárachais agus an gnó sin a shaothrú (Sócmhainneacht II) (IO L 335, 17.12.2009, lch. 1)." (*11) Treoir 2004/109/CE ó Pharlaimint na hEorpa agus ón gComhairle an 15 Nollaig 2004 maidir le comhchuibhiú ceanglas trédhearcachta i ndáil le faisnéis i dtaobh eisitheoirí a ligtear isteach a gcuid urrús chun a dtrádála ar mhargadh rialáilte agus lena leasaítear Treoir 2001/34/CE (IO L 390, 31.12.2004, lch. 38)." (*12) Rialachán (AE) 2020/852 ó Pharlaimint na hEorpa agus ón gComhairle an 18 Meitheamh 2020 maidir le creat a bhunú chun infheistíocht inbhuanaithe a éascú, agus lena leasaítear Rialachán (AE) 2019/2088 (IO L 198, 22.6.2020, lch. 13).”;"